Dié HK-lid van Minerva moet na vore kom | Netwerk24
Dié HK-lid van Minerva moet na vore kom
Deur M. Swart, Welgemoed 10 April 2021 00:07
Ek wonder waarom die betrokke huiskomiteelid/lede van die Minerva-koshuis wat die praat en sing van Afrikaans probeer verbied het, nie aangespreek of aan die kaak gestel word nie.
Hoe is dit moontlik dat 'n student 'n gelyke kan onderdruk in Gestapo-styl en haar naam word nie eens bekend gemaak nie? Waarom het niemand haar nog uitgevra oor haar stompsinnige optrede en besluite nie? Die universiteit is ook doodstil – nie eens vae beloftes van "daar sal ondersoek ingestel word" word gemaak nie.
Op die internet word al 14 die huiskomiteelede van Minerva gelys – wie van hulle is die een wat nou te bang is om na vore te kom en verantwoordelikheid vir sulke domastrantheid te aanvaar?
As jy 'n huiskomiteelid is, is jy veronderstel om verantwoordelik en met waardigheid op te tree – in elk geval so lank as wat jy die pos beklee.
My volgende vraag is: Wat gebeur met sogenaamde oortreders van die Afrikaanse verbod? Hoe word hulle gestraf – geskors, beboet, geïntimideer of geboelie? En laat die "oortreders" dit maar daar? Kom hulle nie eens 'n klein bietjie in opstand nie?